**Νεφρολογία**

**Εισαγωγή:**

Η Νεφρολογία είναι αναγνωρισμένη ειδικότητα της Παθολογίας και ασχολείται με την επιδημιολογία, την κλινική εικόνα, την εργαστηριακή διάγνωση, την αντιμετώπιση, αλλά και την πρόληψη των προβλημάτων υγείας, που σχετίζονται με τον νεφρό. Στα νεφρολογικά προβλήματα περιλαμβάνονται η οξεία νεφρική βλάβη (ΟΝΒ), η χρόνια νεφρική νόσος (ΧΝΝ), οι μέθοδοι υποκατάστασης του τελικού σταδίου ΧΝΝ (αιμοκάθαρση, περιτοναϊκή κάθαρση), η μεταμόσχευση, η οξεοβασική ισορροπία, οι ηλεκτρολυτικές διαταραχές, η Υπέρταση και το Καρδιονεφρικό Σύνδρομο.

**Αντικείμενο της Νεφρολογίας**:

Ο νεφρός είναι το κατ’ εξοχήν όργανο για μελέτη, κατά την άποψη πολλών γιατρών «το εξυπνότερο όργανο του σώματος», έχει μοναδική δομή και λειτουργεί και ως εξωκρινής αδένας (αποβολή ουραιμικών τοξινών, ομοιοστασία υγρών και ηλεκτρολυτών, οξεοβασική ισορροπία) και ως ενδοκρινής αδένας (έκκριση ρενίνης και ερυθροποιητίνης, σύνθεση ενεργού βιταμίνης D). Μπορεί επίσης να θεωρηθεί κεντρικός ρυθμιστής του καρδιαγγειακού συστήματος, αφού ρυθμίζει τον όγκο και την σύσταση του πλάσματος και των ερυθρών αιμοσφαιρίων και την μεταξύ τους σχέση (συγκέντρωση της αιμοσφαιρίνης/αιματοκρίτης), ενώ θεωρείται ο τελικός ρυθμιστής των επιπέδων της αρτηριακής πίεσης. Η εκτίμηση της νεφρικής λειτουργίας (υπολογισμός ρυθμού σπειραματικής διήθησης) και της αποβολής αλβουμίνης στα ούρα αποτελούν δύο φθηνές εξετάσεις, που δίνουν πολύτιμες πληροφορίες, και για την διάγνωση (στάδια νεφρικής ανεπάρκειας), και για την πρόγνωση (καρδιαγγειακή νοσηρότητα και θνητότητα) και για την θεραπεία (προσαρμογή δόσης φαρμάκων κλπ) όλων των ασθενών.

Όμως, οι φοιτητές δεν εκτίθενται όσο πρέπει στην Νεφρολογία, γιατί δεν αποτελεί μάθημα κορμού, οι Μονάδες Τεχνητού Νεφρού και Περιτοναϊκής Κάθαρσης θεωρούνται κλειστοί χώροι νοσηλείας και δεν υπάρχει η δυνατότητα έκθεσης των φοιτητών στις θεραπευτικές αυτές μεθόδους, που διατηρούν στη ζωή το 0.1% του πληθυσμού (στην Ελλάδα, περίπου 10.000 ασθενείς). Πάντως, είναι βέβαιο, πως ο φοιτητής και μελλοντικός γιατρός θα συναντήσει ασθενείς με νεφρολογικά προβλήματα, όποια ειδικότητα και εάν διαλέξει, αφού το 10% του πληθυσμού έχει κάποια δομική ή λειτουργική διαταραχή των νεφρών. Τα νεφρολογικά προβλήματα αναμένεται να πολλαπλασιασθούν, επειδή ο πληθυσμός γηράσκει και γιατί ακολουθούν τις επιδημίες παχυσαρκίας και διαβήτη. Πράγματι, όλα τα άτομα χάνουν μετά την ηλικία των 40 ετών, το 1% της νεφρικής τους λειτουργίας ετησίως. Η παχυσαρκία και ο διαβήτης έχουν λάβει διαστάσεις επιδημίας. Το 1/3 του πληθυσμού έχει αναπτύξει παχυσαρκία, το 1/3 των παχυσάρκων αποκτούν σακχαρώδη διαβήτη και οι μισοί από τους διαβητικούς αναπτύσσουν διαβητική νεφροπάθεια, που αποτελεί και την κύρια αιτία τελικού σταδίου νεφρικής ανεπαρκείας στην εποχή μας. Αν δε συνδυαστεί η νεφρική με την καρδιακή ανεπάρκεια έχουμε ασθενείς με καρδιονεφρικό σύνδρομο με ή χωρίς αναιμία και πολύ μεγάλο κίνδυνο καρδιαγγειακής νοσηρότητας και θνητότητας.

Ακόμη, αντικείμενο της Νεφρολογίας αποτελούν συστηματικά και ιδιοπαθή νοσήματα με ανοσολογική βάση (αγγειϊτιδες, Λύκος, σπειραματονεφρίτιδες, κλπ, που εκδηλώνονται ως πρωτεϊνουρία/αιματουρία, νεφρωσικό ή νεφριτιδικό σύνδρομο, ταχέως εξελισσόμενη σπειραματοπάθεια, διάμεση νεφρίτιδα), οι ουρολοιμώξεις, οι νεφρολιθιάσεις, η υπέρτραση και τα κληρονομικά νοσήματα, όπως η πολυκυστική νόσος του νεφρού.

**ΠΕΡΙΕΧΟΜΕΝΑ ΜΑΘΗΜΑΤΟΣ**

* **Εισαγωγή στην ανατομία και φυσιολογία του νεφρού.**
* **Διαγνωστική προσέγγιση νεφρικών νόσων – Βιοψία Νεφρού.**
* **Οξεία Νεφρική Βλάβη**
* **Διάμεση Νεφρίτιδα-Νεφρολιθίαση**
* **Χρόνια Νεφρική Νόσος**
* **Αιμοκάθαρση – Περιτοναϊκή Κάθαρση**
* **Κληρονομικά Νοσήματα του Νεφρού (PKD)**
* **Καρδιαγγειακό Σύστημα, Υπέρταση και Νεφρός**
* **Ομοιοστασία H2O- Ηλεκτρολυτών**
* **Μεταμόσχευση Νεφρού**
* **Σπειραματικές Παθήσεις Ι**
* **Σπειραματικές Παθήσεις ΙΙ**
* **Οξεοβασική Ισορροπία – Εξάσκηση στην Γενική Ούρων**